Rövid értékelés

Ami nagyon megérte: az egész út, annak ellenére, hogy mások ennyi pénzből 4-5 nyaralást megoldanak a klasszikus „lemegyünk a tengerhez, és döglünk” metódussal.

Ami ezen belül viszonylag kevésbé érte meg: a Kék Lagúna, illetve (meglepetésemre) az északnyugati fjordvidék. Szép táj, a lundák a sziklafalon meg kihagyhatatlanok, de olyat, ami sehol máshol nincs, nem nagyon nyújtott a környék, lundák is élnek könnyebben elérhető helyeken. Na jó, valamivel több a kanyar, mint a többi területen :D Ha közelebb volna, nem kerülne ebbe a rovatba, de a széle kb. 5 óra autóval a főúttól, és ez kicsit sok akkor is, ha két éjszakát maradunk. Tekintettel a sűrű programra én utólag azt mondom, hogy ezt ki lehetett volna hagyni, és belefért volna helyette más.

Valamint: jobb lett volna, ha 2 nappal több jut mindezekre, így elkerülhető lett volna a sok hajnali kelés és autóban úgy-ahogy szunyókálás, meg néhol a „fél óra múlva itt legyetek a kocsiknál, mert még van mára 400 km”.

A lényeg: mindenképpen visszatérek, csak társaságot kell szerezni hozzá. Emberek lennének bőven barátok/ismerősök közt; amint valaki megnyeri a lottóötöst, szerintem indulunk :D nagyjából tisztában vagyok már a helyi viszonyokkal; tudom, mit érdemes megmutatni a többieknek azok közül, ahol jártunk, illetve van pár ötletem, hogy hova kéne még elmenni, így már bele mernék vágni a szervezésbe. Na majd pár év múlva... :-)